text: Politi fandt pistol og 17.000 Euro gemt i en sok
  10 juni 2015 kl. 13.41
  To bevæbnede mænd der var på vej mod Danmark, blev tirsdag aften stoppet af tysk politi lige syd for grænsen.
  De to mænd blev stoppet i forbindelse med en rutinekontrol på motorvejen. De kørte i en Ford Mondeo og da politiet undersøgte bilen fandt de en pistol og en sok, hvor der lå gemt 17.000 Euro.
  Det oplyser Bundespolizeiinspektion Flensburg.
  De to mænd på 26 og 58 år viste sig at være far og søn. De kunne hverken forklare hvor pistolen eller de mange penge kom fra, men fortalte, at de var på vej til Danmark.
  Begge mænd var i forvejen efterlyst og blev derfor taget med af politiet.
  